b'\n_START_ARTICLE_\nRije\xc4\x8dki komorni orkestar\n_START_PARAGRAPH_\nRije\xc4\x8dki komorni orkestar_NEWLINE_U \xc5\xbeelji da se u Rijeci odvija i taj vid glazbene aktivnosti godine 1976. nekolicina glazbenih entuzijasta osnovala je Rije\xc4\x8dki komorni orkestar. Ansambl se sastoji od guda\xc4\x8dkog korpusa, koji \xc4\x8dini jezgru ansambla, kojemu se po potrebi mogu pridru\xc5\xbeiti i drugi glazbenici na puha\xc4\x8dkim instrumentima._NEWLINE_Svi \xc4\x8dlanovi ansambla su diplomirani glazbenici, a mnogi od njih sviraju i u drugim komornim sastavima ili se bave koncertnom djelatno\xc5\xa1\xc4\x87u kao solisti, dok se neki bave i pedago\xc5\xa1kim radom odgajaju\xc4\x87i nove generacije glazbenika._NEWLINE_Umjetni\xc4\x8dki i glazbeni ravnatelj ansambla je od osnutka bio maestro prof. Peter \xc5\xa0krjanec, dok je 1991. godine tu du\xc5\xbenost preuzeo violon\xc4\x8delist David Stefanutti._NEWLINE_Repertoar orkestra sadr\xc5\xbei djela svih razdoblja, od baroka do suvremenih autora, a posebna pa\xc5\xbenja je usmjerena izvo\xc4\x91enju djela suvremenih hrvatskih autora._NEWLINE_Tijekom svoje dugogodi\xc5\xa1nje aktivnosti Rije\xc4\x8dki komorni orkestar postigao je laskave uspjehe u mnogim koncertnim sjedi\xc5\xa1tima Hrvatske, Slovenije i Italije (Venezia, Vicenza, Trst) sudjeluju\xc4\x87i u velikom broju glazbenih smotri._NEWLINE_1999. snimio je nosa\xc4\x8d zvuka "Od Zajca do na\xc5\xa1ih dana"._NEWLINE_Rije\xc4\x8dki komorni orkestar je do sada sura\xc4\x91ivao sa vrsnim solistima i dirigentima: Josip Klima, Stanko Arnold, Anton Gr\xc4\x8dar, Valter De\xc5\xa1palj, Olga \xc5\xa0ober, An\xc4\x91elka Ru\xc5\xa1in, Jadranka Ga\xc5\xa1parovi\xc4\x87, Nina Kova\xc4\x8di\xc4\x87, Diana Grubi\xc5\xa1i\xc4\x87-\xc4\x86ikovi\xc4\x87, Valter Veljak, Roberto Haller i Ingrid Haller, Du\xc5\xa1an Pra\xc5\xa1elj, Giovanni Fornasieri, Tea Grubi\xc5\xa1i\xc4\x87, Mauro \xc5\xa0estan, Ida Cavaliere, Fabrizio Maschino, Valentin Skljarenko, Kristina i Robert Kolar, Sa\xc5\xa1a Britvi\xc4\x87, Stjepan Hauser, Adriano Martinolli D\'Arcy, Luisa Sello, Jasna Corrado-Merlak i drugi._NEWLINE_\xc4\x8cesti su nastupi i s Rije\xc4\x8dkim oratorijskim zborom kojeg vodi maestro Du\xc5\xa1an Pra\xc5\xa1elj.'